Torsdag formiddag var de på havnen alle sammen - både dem, der skulle se dronningen første gang, og dem, der havde taget imod hende mange gange. Men alder og erfaring gjorde ingen forskel på publikum, mens de ventede på dagens hovedperson, dronning Margrethe. De var nemlig alle cirka lige spændte på at se den danske regent, som kom forbi Hobro på sit årlige sommertogt. - Det er lidt spændende, at hun kommer til vores by. Vi håber, vi kan få nogle gode billeder, og at børnene kan få lov til at se hende, sagde en lokal dagplejer, der var troppet op på havnen med sine dagplejebørn - og i dagens anledning havde taget en gylden krone på hovedet. En anden kvinde havde taget sin på 90 år med ned på havnen for at tage imod dronning Margrethe. Noget, de to har prøvet ikke så få gange før, kom det frem. - Vi har mange gange taget imod dronningen og hendes søstre og forældre på Hobro Banegård. Der arbejdede min far nemlig, og han vidste altid, hvornår de kom. Så vi stod deroppe og vinkede, når kong Frederik kom og hentede sin familie, når de skulle til Trend, fortalte kvinden. Og også for de helt små blandt publikum, som kom fra både børnehaver og skoler, var det lidt spændende at se en vaskeægte dronning gå i land i Hobro. - Hun er god til at være dronning. Hun er god til at gøre sådan, at der ikke sker noget, så der ikke kommer krig og sådan noget, mente en flok drenge med næverne fulde af flag. Dronningen ankom planmæssigt lidt over klokken 10 torsdag formiddag og fik både et nifoldigt hurra og "Kong Christian stod ved højen mast" som salut, før hun satte sig i kareten og tog hul på dagens lange program. Først klokken 21.30 torsdag aften er besøget slut igen. Se mere fra det royale besøg på TV2 Nord torsdag klokken 19.30.
Hobrogenserne var mødt talstærkt op på havnen torsdag formiddag for at se dronningen ankomme med Dannebrog.